b'\n_START_ARTICLE_\nDet Classenske Bibliotek\n_START_PARAGRAPH_\nDet Classenske Bibliotek var generalmajor Johan Frederik Classens (11. februar 1725 \xe2\x80\x93 24. marts 1792) privatbibliotek, men efter hans d\xc3\xb8d efter testamentarisk bestemmelse gjort offentlig tilg\xc3\xa6ngeligt 1795 i K\xc3\xb8benhavn. Det Classenske Fideicommis skulle \xc3\xa5rligt yde 300 rigsdaler til form\xc3\xa5let, og Peter Hersleb Classen den \xc3\xa6ldre (1738\xe2\x80\x931825), bror til Johan Frederik, bekostede opf\xc3\xb8relsen af en biblioteksbygning i Amaliegade 38._NEWLINE_Biblioteket indeholdt s\xc3\xa6rligt b\xc3\xb8ger om naturhistorie, milit\xc3\xa6r, teknik og landbrug. Ved Classens d\xc3\xb8d bestod det af ca. 20.000 bind, og i midten af 1800-tallet var samlingen vokset til ca. 30.000 bind. Det var det tredjest\xc3\xb8rste bibliotek i K\xc3\xb8benhavn, kun overg\xc3\xa5et af Det Kongelige Bibliotek og K\xc3\xb8benhavns Universitetsbibliotek. I 1867 blev det sl\xc3\xa5et sammen med K\xc3\xb8benhavns Universitetsbibliotek, der i den anledning kom til at hedde "K\xc3\xb8benhavns Universitetsbibliotek og det dermed forenede Classenske Bibliotek". I forbindelse med sammenl\xc3\xa6gningen blev b\xc3\xb8gerne om landbrug overf\xc3\xb8rt til biblioteket ved Den Kgl. Veterin\xc3\xa6r- og Landboh\xc3\xb8jskole, DVJB._NEWLINE_Bygningen i Amaliegade blev fredet i 1918, og rummer i dag Det Konserveringsfaglige Videncenter (KViC), som er en del af KADK Biblioteket.'